**Tárgy: Tanyagondnoki Szolgálat körzethatárainak elfogadása, SZMSZ módosítása, szakmai program elfogadása**

**ELŐTERJESZTÉS**

**Csemő Község Képviselő-testületének**

**2019. január 29-én tartandó ülésére**

**Tisztelt Képviselő-testület!**

Az Csemő Község Önkormányzatának Képviselő-testülete 72/2018. (12.11.) számú határozatával a tanyagondnoki szolgálat átalakításának (4 körzet helyett 3 körzet) engedélyezéséről döntött.

*A tanyagondnoki szolgálat célja a hátrányos helyzetű, szolgáltatáshiányos kistelepülések és tanyák esélyegyenlőségének növelése, az ott élők életfeltételeinek javítása, a közszolgáltatásokhoz való hozzájutás és a szociális alapellátások kiépítésének elősegítése, a települések szolgáltatási funkcióinak bővítése, közösségfejlesztés, valamint a jobb életminőség elérése.*

*A tanyagondnoki szolgálat közvetlen, személyes szolgáltatásokat, valamint az önkormányzati feladatok megoldását segítő, közvetett szolgáltatásokat végez.*

*A tanyagondnoki szolgáltatás valamennyi eleme térítésmentes.*

A megelőző vizsgálat során megállapítottuk, hogy az ellátási területek az arányosság figyelembevételével 3 körzetre oszthatóak úgy, hogy azok lefedjék a település teljes külterületét.

Jelen előterjesztéshez mellékelem a körzeteket jelölő térképet, és az egyes ellátási területekhez tartozó dűlőnév listát is.

A tanyagondnoki szolgáltatás területi határainak módosítása szükségessé teszi Csemő Község Önkormányzatának Szervezeti és Működési Szabályzatáról szóló 6/2015. (IV.29.) számú rendelet 29 § (1) és (2) bekezdésének módosítását az alábbiak szerint:

*A TANYAGONDNOKI SZOLGÁLATOK*

*29. §*

*(1) A képviselő-testület az intézményhiányos és közösségi szolgáltatásokat el nem érő vagy csak hátránnyal elérő, külterületen élő személyek esélyegyenlőségének növelése érdekében ~~4,~~* ***3*** *működési engedéllyel rendelkező tanyagondnoki szolgálatot hoz létre.*

*(2) A tanyagondnoki szolgálatok körzethatárait az alábbiak szerint állapítja meg:*

*I. sz. Tanyagondnoki Szolgálat: Hosszú-Csemő településrész (1-15. dűlő, Jáger út – Fő út – Mikebudai út által határolt rész).*

***II. sz. Tanyagondnoki Szolgálat: a Ceglédi út belterületig tartó szakasza és a hantházai településrész.***

***III. sz. Tanyagondnoki Szolgálat: a Ceglédi út jobb oldala a ceglédi határig és az Alsó-Csemői településrész a nyársapáti és nagykőrösi határig****.*

*~~IV. sz. Tanyagondnoki Szolgálat: Alsó-Csemő településrész (Bolt dűlő, Bekötő út, Katona dűlő, Lángi dűlő, Parti dűlő, Sági dűlő, Szemők dűlő, Szűcs dűlő).~~*

*(3)…*

A Szervezeti és Működési Szabályzat egyéb rendelkezései változatlan tartalommal hatályukban fennmaradnak.

A Tisztelt Képviselők a ciklus elején kézhez kapták a teljes SZMSZ-t. Jelen módosítási javaslathoz nem küldöm meg terjedelmi okok miatt az egységes szerkezetű szabályzatot. Az egységes szerkezet már most a meghívó mellékleteként, az elfogadást követően pedig a rendeletek között a települési weboldalról letölthető.

Javaslatot teszek arra, hogy 2018. február 1-től:

* I. számú körzetben NAGY LÁSZLÓ,
* II. számú körzetben TURCSÁN ISTVÁN
* III. számú körzetben SZŰCS FERENC lássa el a szolgálatot.

Nagy László a legsűrűbben kapott területrészt kapja; neki más feladata egész évben nem lesz, minthogy a területén gondoskodjon a feladatok folyamatos ellátásáról, szükség és igény esetén kisegítve más tanyagondnokot is.

Turcsán István, aki a legrégebb óta látja el a tanyagondnoki feladatokat, a legnagyobb kiterjedésű és legkevésbé lakott körzet tanyagondnoka lesz. Az ő munkaterhein csökkenteni szeretnék, hogy megfelelően gyakorolni tudja a képviselői feladatait és eleget tudjon tenni társadalmi kötelezettségeinek (mentor tanyagondnok, tanyagondnoki egyesület elnökségi tagja).

Szűcs Ferenc részben a meglévő területrészét kapja, és számítok a munkájára a közösségi zöldfelületek gondozásában is.

**Tisztelt Képviselő-testület!**

A módosított körzethatárok indokolják, hogy a szolgálatok szakmai programja is felülvizsgálatra kerüljön.

Sem stratégiailag, sem szakmailag nem szükséges újrafogalmazni a tartalmat, csupán a demográfiai adatok kerültek aktualizálásra.

Kérem a Tisztelt Képviselőket, hogy az előterjesztést megtárgyalni, a módosított szakmai programot és az egységes szerkezetű rendeletet elfogadni szíveskedjenek.

Csemő, 2019. január 22.

Dr. Lakos Roland

polgármester