

**Tárgy: Csemő Község Önkormányzata 2019. évi költségvetési tervezésének**

**alapvetései**

**ELŐTERJESZTÉS**

**Csemő Község Képviselő-testületének**

**2019. január 29-én tartandó ülésére**

Tisztelt Képviselő-testület!

A Polgármesteri Hivatal szakembereivel megkezdtük Csemő Község Önkormányzata és intézményei 2019. évi költségvetésének összeállítását.

A Magyar Államkincstár megküldte a központi költségvetésből számolt normatív önkormányzati támogatás sarokszámait, melyből megállapítható, hogy a finanszírozásunk a 2018. évi támogatáshoz **(338.450.986.-Ft) képest többletet mutat, a főösszeg 378.809.748.-Ft.**

A részletezés során az állapítható meg, hogy önkormányzati feladatellátásra 2.723.877.-Ft, az óvodai feladatokra 7.574.717.-Ft összeggel kapunk többet, mint tavaly. A szociális ellátások költséghely kötött normatívája 17.096.000.-Ft, a gyermekétkeztetés 2.745.458.-Ft, a bölcsőde 10.217.500.-Ft többletet mutat. A képet teljessé a könyvtár finanszírozásának többlete teszi teljessé, itt 1.210.-Ft a növekedés.

**A tény örömteli: a finanszírozásunk növekedett.**

**Annak vizsgálata jelenleg is tart, hogy pl. a minimálbér emelkedése, ami az óvodai dolgozói létszám 1/3-át érinti – mekkora forrásigényt jelent, figyelemmel a soros előrelépésekre és jubileumi jutalmakra is. Tehát a koncepció készítésének időpontjában még pontosan nem megmondható, hogy a kapott többlettel csökkenthető-e az önkormányzati bepótlás mértéke, vagy a többletforrások mellett is tervezni kell önkormányzati forrást a működtetéshez.**

**Ez a levezetés a többi költséghelyre is igaz…**

A tervezés során maximálisan szem előtt tartjuk a már a ciklusprogramban is rögzített alapelveket:

* biztonságos működés – hitel felvétele nélkül,
* fejlesztések - nagyléptékű - pályázati forrásból, - kisléptékű – önerőből is,
* helyi adó bevezetése nélkül kell a költségvetési egyensúlyt biztosítanunk,
* önként vállalt feladatok ellátása nem veszélyeztetheti a kötelező feladatellátás biztonságát.

***A tervezés során az idei évben is kiemelt figyelmet kell fordítanunk arra a tényre, hogy vannak beadott és beadás előtt álló pályázataink is. A pályázatok sikere esetén önerőt és a megvalósításhoz szükséges, pályázatban nem biztosított költségeket az önkormányzati költségvetésben terveznünk kell.***

**Két nagyon fontos cél köré építjük fel a 2019-es esztendőt!**

**Az egyik, hogy zárul a 2014-2019. közötti önkormányzati ciklus, és a vállalásainkat szeretnénk teljesíteni.**

**Kiemelt cél a felújított kulturális kiállítóhely (volt vadászház) környezetének rendezése, öko-centrummá fejlesztése. Az épület tetőterében szálláshely kialakítására LEADER pályázatunk van beadva.**

***Van szerencsém ezúton is bejelenteni, hogy Magyarország Kormánya 1806/2018. (XII.23.) határozatával 25.000.000.- Ft céltámogatást ítélt meg az öko-centrum kialakításához. A támogatás lehetőséget nyújt arra, hogy tavasz végére végleges formáját nyerje el a kulturális kiállítóhely udvara – parkolóval, az íjászpálya kialakításával, tanösvény létesítésével. Az épület előtti tisztásra szabadtéri tantermet, kerti tavat és játszóteret is tervezünk.***

***Köszönjük a támogatást!***

***Külön köszönöm Banai Péter Benő Úr, a Pénzügyminisztérium államháztartásért felelős államtitkárának közbenjárását és támogató segítségét!***

**Szeretnénk továbbá, ha zöldhalmi tájház és buszmegálló közötti önkormányzati területet sikerülne beépítenünk egy pihenő és szabadidő funkciókkal is bíró kisközpont kialakításával.**

**Pénzügyi lehetőségink függvényében bevizsgált közkutakat tervezünk az alsó-csemői, a zöldhalmi és a hantházai településrészeken.**

**\* \* \***

**A másik cél, hogy felkészüljünk a virágos versenyre, a nemzetközi zsűri látogatására és Magyarország külföldi képviseletére.**

**A verseny NEM CSAK a virágos környezet szemlézéséről szól, sokkal több annál!**

**Nyilvánossá váltak az értékelési szempontok, mely szerint az épített és fenntartható környezet, a környezeti nevelés, a tervezés, a turisztikai vonzerő és a környezet ápoltságát és a kommunikációt is együttesen vizsgálja majd a zsűri.**

***Az egész ciklus során kiemelt figyelmet fordítottunk a szociális ellátórendszer fejlesztésére, az idei esztendőben a települési támogatás emelésére teszek javaslatot.***

***2015-től bevezettük a fűtési támogatást (5.000.-Ft/hó x 6 hónap) és lakhatáshoz adott támogatás mértékét 2.500.-Ft-ról 3.500.-Ft-ra emeltük. A lakhatási támogatás további emelését javaslom 5.000.-Ft/hó összegre. A rászoruló igénylő számára így 5.000 x 12 hónap lakhatási, és további 5.000 x 6 hónap fűtési támogatással összesen 90.000.-Ft összegben érhető el támogatás. Ezzel megtripláztuk a támogatás mértékét!***

***A javaslat támogatása esetén a helyi szociális rendelet módosítására lesz még szükség az alkalmazhatósághoz.***

**Követve a ciklus során kialakított gyakorlatot, a költségvetési tervezéssel párhuzamosan egy koncepciótervet tárok a Tisztelt Képviselők elé.**

**Összesítettük azokat a feladatokat és a hozzájuk rendelt költségeket, amelyeknek tervezését és elvégzését javasoljuk.**

**2018. 2019.**

**1. saját erős kiegészítése elnyert pályázatnak 23.500.000.-Ft 20.000.000.-Ft**

**2. saját erő – beadandó pályázathoz 3.000.000.-Ft 10.725.000.-Ft**

**3. külterületi saját erős fejlesztések 31.500.000.-Ft 30.000.000.-Ft**

**4. belterületi saját erős fejlesztések 8.300.000.-Ft 15.650.000.-Ft**

**5. civil szervezetek támogatása 6.000.000.-Ft 4.800.000.-Ft**

**6. szociális típusú ellátások 10.000.000.-Ft 14.000.000.-Ft**

**7. rendezvények 20.000.000.-Ft 20.000.000.-Ft**

**8. zöldfelület fejlesztése 4.500.000.-Ft 5.000.000.-Ft**

**9. település image kialakítása 4.000.000.-Ft 8.600.000.-Ft**

**ÖSSZESEN:** **110.800.000-Ft 128.800.000.-Ft**

**A fenti tételek a fejlesztések és beruházások körébe tartoznak, a kötelező önkormányzati feladatok (intézményi működtetés, étkeztetés, hatósági feladatok, üzemeltetési költségek) ellátásán felül jelentkeznek.**

Részletezve a feladatok és költségek:

1. **VP külterületi dűlőút+gépek 20.000.000.-Ft 20.000.000.-Ft**

Bár a tavalyi tervezésben a gépek beszerzése már teljesült, ugyanakkor többet kell terveznünk (sajnos) az utak kivitelezésére.

1. **LEADER szálláshely 500.000.-Ft 500.000.-Ft**

**LEADER turisztikai vonzerő 225.000.-Ft 225.000.-Ft**

A két pályázat elbírálása folyamatban van, akár az I. negyedévben várható eredmény. Úgy számolok, hogy mindkét pályázat nyer. E költséghelyen csak a pályázati önerőt számítom.

**Bölcsőde fejlesztési pályázat - 10.000.000.-Ft**

Új pályázat, januári beadással. Itt is csak a pályázati önerőt számítom.

1. **közvilágítás fejlesztés 5.000.000.-Ft 5.000.000.-Ft**

Ahogy eddig minden évben, úgy az idén is tervezzük. Valószínűleg a tavaly tervezett II. ütem megvalósítását fizetjük az idei évben. Azon meg nagyon el kell gondolkodni, hogy a III. ütemet beadjuk-e tervezésre, mert annak a megvalósítása és a számla kiegyenlítése is biztosan átcsúszik a következő önkormányzati ciklusba.

**lomtalanítás 1.500.000.-Ft 1.500.000.-Ft**

Szeretnék változtatni a korábbi évek tavaszi–őszi gyűjtési rendjén. Sűríteni szeretném negyedévesre, és nem házhoz mennénk, hanem kijelölt depóba vihetnék a csemőiek a lomot. Minden csemői 12 zsákot ingyenesen letehet. Onnan vagy a mi traktorunk, vagy az Oldal Laci elszállítja az összegyűjtött szemetet. Tavalyi szinten tervezem a költségeket, mely szerintem csak kevesebb lehet…

**dűlőnév táblák 1.000.000.-Ft 1.000.000.-Ft**

Szerintem nem számoltunk el a Paul Ferivel tavaly… Kell még tábla pótlásnak a zöldhalomba is, és a belterületi táblák tartószerkezetét is meg akarom rendelni. A táblafeliratok készen vannak, ha pótolni is kell, akkor az nem nagyságrend…. Marad a tavalyi terv-szám.

**dűlőút karbantartás 1.000.000.-Ft 1.000.000.-Ft**

Már tavasszal szeretném használni az új grédert és ágaprítót is. A mulcsozót tudjuk saját traktorral, viszont a gréder nagyobb erőgépet kíván – Nagy Ambrival szóban megállapodtam, hogy a nagy traktorjával elvégzi a feladatot. Megbecsülni nem tudom, hogy mekkora a feladat ezért itt is maradjon a tavalyi terv szám…

**Zöldhalmi közösségi ház felújítás 4.000.000.-Ft 4.500.000.-Ft**

Tavaly is terveztük, elmaradt. Egyben szeretném kezelni a Sportcentrum öltözőépületével és a tejbegyűjtővel, mert mindhárom épületnél a szigetelés hiány jelentkezik. Tavaly kértem ajánlatot mindhárom épületre és a teljes körű kivitelezésre, mert biztos vagyok benne, hogy a saját embereinkkel nem fogunk odaérni, hogy akár csak részfeladatokat is ellássunk.

2018-ban 3 milliót terveztünk az épület szigetelésére, 500 ezret az udvar rendbetételére, és 500 ezer forintot a belső (a lakóházak felőli belépő) bontására.

Az idei évben többet kell tervezni a szakipari munkákra: 4 milliót szánok a bontásra és a szigetelésre, és 500 ezer forintot az udvari javításokra.

**Tájház környezetének felújítása 9.000.000.-Ft 5.000.000.-Ft**

Tavaly is terveztük, de kivártam, hogy hátha megindul az egészséges ivóvíz projekt, ahol ez a terület felvonulási területnek van beadva. A 2011-ben nyertes pályázatról annyi hírünk van, hogy a közbeszerzés előkészítése zajlik – de ez is már két éve….

A fedett kerékpártárolót mindenképpen szeretnék, mert ez a ciklusprogramban is szerepel (tavalyi terv: 2.5 millió, idei terv: 2 millió; parkosításra és térburkolatra 2 milliót tervezek, díszkivilágításra 500 ezer forintot, a kondipark kialakítására gumiburkolatot vásárolnék + megrendelném a forgalmazótól, a telepítést 400 ezer+100 ezer forintért.

**kútfúrás 9.000.000.-Ft 9.000.000.-Ft**

A cél nem változott tavaly óta: Az egészséges ivóvíz elérése 2 helyszínen Alsó-Csemőben, 1 helyszínen Hantházán valósulna meg**.** Az ivóvíz pályázat részeként a zöldhalmi gerincvezeték és körvezeték kiépítésével egyidejűleg a Hosszú-Csemői településrészen 3, azaz három közkút (vezetékes vizet használva) meg fog valósulni.

**buszmegállók cseréje - 3.000.000.-Ft**

A cél, hogy egységes könnyűszerkezetes buszmegállóink legyenek a tömegközlekedési útvonalakon. Cegléd és Csemő között 5 új szimpla buszmegállót jelent és 3 duplát, valamint egy „csak tető” Gáspár bolt mellé. Az új szimpla készen van, csak telepíteni kell. Hantháza felé, én 8 új szimpla megállóval számolok. A beírt összeg abszolúte hasra ütés…

1. **buszforduló automatizálása - 2.000.000.-Ft**

Konkrét árajánlatom van a Balázstól, bruttó 1.180 ezer forintra. Megállapodtunk, ahogy az időjárás engedi elvégzik az automatizálást. A többletet a meglévő szórófejek cseréjére szánom, és nagyon gondolkodom a Református templom zöldfelületének automatizálásán is….

**öltözőépület/tejgyűjtő épület felújítása 4.300.000.-Ft 5.000.000.-Ft**

Az utólagos szigetelés, majd az azt követő helyreállító munkák az öltöző és a tejgyűjtő épületénél is indokoltak. Ugyanaz a helyzet, mint a zöldhalmi közösségi háznál. A falak vizesednek, a vakolat mállik. Javaslom, hogy az öltöző épületének felújítása során alakítsuk ki a meleg víz vételezését és a helyiségek fűtési rendszerét. Az egyik szobában a gáz be van szerelve, ezt kellene tovább kiépíteni a másik két helyiségben.

**új központi buszváró építése - 2.000.000.-Ft**

A Hétvezér tér felújításának utolsó fázisa. Tégla+faszerkezet az iskola előtti „szocreál” buszváró elbontása után. Elvileg saját munkaerőből meg tudjuk építeni, tehát csak anyagköltséggel tervezek. Ha ezen a költséghelyen „marad”, akkor a külterületi buszvárókra átcsoportosításra kerülhet.

**szabadtéri kondieszközök telepítése - 500.000.-Ft**

A 12 beszerzett eszköz felét a Tájházhoz, a másik felét a Sportcentrumba szeretném. Ha a viacolorra telepítünk, akkor csak a szakmai segítség költségével kell számolni, (250 ezer), ha zöldfelületre, akkor alá gumiburkolat (250 ezer) is szükséges. Ha nem kell a burkolat a Sportcentrumba, akkor az iskola előtti játszótér gumiburkolatát javaslom cserélni.

**bölcsi berendezése - 4.000.000.-Ft**

Az ovi épületében kialakított bölcsődei csoportba „csak” játékokat, altatókat és a mindennapos használati tárgyait vásároltuk meg tavaly. Ha és amennyiben nyer a pályázatunk, akkor bútorokat, és további felszerelési, berendezési tárgyakat (függönyök, szekrények, teljes konyha berendezés, irodák, öltözők) kell vásárolnunk (3 millió) és az udvar valamint a kerítés kialakítása (1 millió) sincs benne a pályázatban, amire magunknak kell önerőből forrást biztosítanunk.

**kulturális kiállítóhely - 650.000.-Ft**

Az épület földszinti helyiségeiben képgalériát rendeltem Csemői képekkel, fix felszereléssel. (Mint a hivatali aulában a képfüzér). A nagyobb helyiségben az épületeink, belépő-közlekedő folyosóra virágos képek, a kisebb helyiségbe külterületi képek kerülnének. A tervezett összeg árajánlaton alapul.

**LEADER pályázatok - 1.500.000.-Ft**

A turisztikai vonzerő kapcsán nincs külön feladatunk, de ha a szálláshely kialakítása pályázatunk nyer, akkor oda költenünk kell: szekrények, ágyneműk, mosógép, függönyök, tv-k, konyhai felszerelési tárgyak….

1. **civil szervezetek támogatása 2.400.000.-Ft 1.200.000.-Ft**

Az idei évben szeretném „lefelezni” a civil szervezeti támogatást. Kell, hogy a szervezetek is vállaljanak „sorsközösséget” az önkormányzati célokkal.

**„külsős” támogatás 2.400.000.-Ft 2.100.000.-Ft**

Ezen a költséghelyen terveztük a Rendőrség támogatását (2018-ban 1 millió, 2019-re is 1 millió) és a hozzánk beérkező alapítványok, egyesületek támogatását. Az idei évben csak a rendőrség, a mentők és a tűzoltóság civil programjának támogatását javaslom 100-100-100 ezer forint nagyságrendben. Itt tervezzük a CVSE támogatását az edzők útiköltségének (foci, birkózás, pingpong 65 e Ft/hó) finanszírozásával. Emelni nem javaslom, de a tavalyi szinten tervezést igen.

**Csemői Palotás SE támogatása 1.200.000.-Ft 1.500.000.-Ft**

Évekkel ezelőtt ráléptünk egy útra azzal, hogy pontosan tudtuk, a sportegyesület szinte csak önkormányzati támogatásra számíthat. Óriási büszkeség számomra, hogy az egyesület működik, több, mint 100 gyermeket mozgat heti rendszerességgel és szakedzők irányításával. Az egyesület a tömegsport szervezésében is jeleskedett, szervezésükben kispályás tornák, települések közötti versenyek és családi nap is megrendezésre került. A szakosztályok száma bővült tavaly, így egy minimális emelést javaslok.

1. **szociális típusú ellátások 10.000.000.-Ft 10.000.000.-Ft**

Tavalyi évben bevezetett új ellátási formák (beiskolázási támogatás, ösztöndíjpályázat, lakásfelújítási program, méltányossági ellátások) működését sikeresnek ítélem - folytatni javaslom.

**települési (lakásfenntartási) támogatás emelése - 4.000.000.-Ft**

2019-ben növekszik a szociális költséghely állami finanszírozása, amely lehetőséget ad arra, hogy növeljük a települési támogatás havi összegét. A ciklus kezdetekor 2.500.-Ft-ról 3.500.-Ft-ra növeltük, most további 1.500.-Ft/hó/fő emelést javaslok, mely után 5.000.-Ft lenne a havi összeg. Ezzel az emeléssel konkrétan megduplázzuk a lakásfenntartási támogatás összegét.

1. **Rendezvények 20.000.000.-Ft 17.000.000.-Ft**

Konkrétan a 2018-as esztendőben „csúcsra járattuk” a rendezvényeinket. A gazdag programkínálat sok érdeklődőt vonzott, és minden rendezvényünk kapcsán pozitívak voltak a visszajelzések.

Az idei esztendőben – a nemzetközi versenyben való szereplés okán – másképp szeretném. Koncentrálnom kell az emberei erőforrásainkat (sajnos nem vagyunk sokan) és kímélni szeretném a közterületeket, ezért az idei évben CSAK KÉT nagy rendezvényt tervezek a Templom téren: a virágvásárt és a virágünnepet (falunapot). De azt jókedvvel, bőséggel! A nemzeti ünnepeket (március 15, augusztus 20, október 23) megünnepeljük, vendég előadók nélkül, költségmentesen. Ennek az elvnek mentén az idén elmaradnak minden kisebb rendezvényünk is: nem jön sztárelőadó a Magyar Kultúra Napjára, nem lesznek zenés nyári esték, nem rendezzük meg a térségi oviolimpiát, a szüreti felvonulást.

**nemzetközi zsűri fogadása - 1.000.000.-Ft**

Összesen 8-10 fős a zsűri + 3 fő a magyar megfigyelő + 3 fő Magyar Turisztikai ügynökség képviselője, azaz közel 20 főt kell egy, vagy két napig „vendéglátnunk”. Fizetnünk kell szállást, városnéző kisvonatot a zsűrinapra. Kötelező ebéd és díszvacsora. A látogatásra portfóliót kell készítenünk több nyelven, ún. sétálófüzetet biztosítani a tagoknak. Egységes arculati elemeket gyártani a látogatás helyszínére, az ajándékokra, a kötelező sajtótájékoztatókra. Komoly nyomdai előkészületek (tervezéstől a kivitelezésig) szükségesek, mert külön értékelési szempont a külső (a világgal) és a belső (a helyi lakossággal) kommunikáció minősége is. Szinkrontolmácsot kell fogadnunk és fülhallgatós rendszert bérelnünk a zsűri napra, illetve legalább 2-3 további tolmácsot is foglalkoztatnunk kell.

**ausztriai kitelepülés - 1.000.000.-Ft**

A nemzetközi verseny eredményhirdetése szeptemberben lesz Ausztriában. A néhány napra „ki kell költöznünk”, mert bemutatkozási lehetőséget kaptunk és ki is állíthatunk. Szerencsére nem kell messzire mennünk (565 km), autóval, kisbusszal közlekedhető a távolság. A pontos helyszín HAUS település lesz.

1. **zöldfelület fejlesztés 4.500.000.-Ft 5.000.000.-Ft**

Tavaly virágpalántára (2.5 millió), virágtartó eszközök és anyagok beszerzésére (1 millió) és a tájház környezetének zöldítésére (1 millió) terveztünk. Az idei tervek és az összegek is hasonlóak, annyi kiegészítéssel, hogy 500 ezer forint összegben az iskola udvaron telepítünk új örökzöldeket, illetve feltölteni tervezzük az udvar hátsó részét földdel és rávetünk.

1. **települési image 4.000.000.-Ft 8.600.000.-Ft**

Tavaly reszponzív weboldalra (250 ezer), a Nemzeti Vágtára (2 millió), sátorra (1,6 millió) és pólóra, sapkára, kötőre (150 ezer) terveztünk. A reszponzív (mobileszközökre optimalizált) weboldalt ennyi összegből nem lehet elkészíteni, mert hiába van komplett települési internetes oldalunk, a tartalom és a forma változása miatt tulajdonképpen egy teljesen új oldalt kellene elkészíttetni. Ugyanakkor azt is látnunk kell, hogy bár a weboldalunk látogatottsága parádés, a lakossági kommunikáció eltolódni látszik a közösségi oldalak és a mobilkommunikáció felé, ami esetünkben az jelenti, hogy érdemes elgondolkodni azon, hogy a weboldalt „békén hagyjuk” és mobil applikációt készítettünk. Ez egy olyan program, ami ingyenesen letölthető a mobil eszközökre, és a letöltőnek új hír, esemény, közlemény kapcsán üzenetben is jelez. Ez a direkt marketing-forma eddig Csemőben nem volt. Kérdés, hogy a lakossággal való kommunikációnk megér-e 3,6 millió forintot, merthogy a szolgáltató ennyiért vállalja az applikáció elkészítését. Ehhez, ahogy a kamerarendszerhez és a free wifihez havi fenntartási költség (kb. 40 ezer forint) is társul. A szolgáltató vállalta azt is, hogy szerződéskötés esetén, pl. 3. éves határozott idejű szerződés esetén az elkészítés költségét három évre szétosztva számlázza…. Én szeretném a mobil applikációt, mert az a tapasztalatom, hogy – tisztelet a kivételnek – de nem olvassák az újságot, nem nézik a weblapot, nem kérdeznek, hanem írogatják a butaságokat a facebookra. Ezekre reagálni szoktam, mert még zárt csoportban sem szeretem, ha tájékozatlanság nélkül és bírálva osztogatnak észt egyesek. Az applikáció – igaz, hogy csak a programot letöltőknek – az önkormányzati vélemény, cikk közzételéről értesítést küld. Ezzel együtt a programokra is felhívja a figyelmet (szintén külön értesítés útján) van benne üzenetküldő és hasznos lehet a segítségkérő funkció is.

A Nemzeti Vágta előnyeit e körben ecsetelnem nem kell – az idei évben is, teljes mellszélességgel Petrik Tamás és Vicces mögött állunk. Cegléden tervezzük az elővágtán indulást, majd jöhet a nagydöntő a Hősök terén. Tavalyi összegben, 2 millió forint összegben javaslom tervezni.

Kis és közepes sátrakat a tavalyi évben vásároltunk.

Csemői reprezentációs és reklám ajándékokra (pólók, ajándéktárgyak) az idei évben is szükség lesz, a meglévő egyenpólót a nemzetközi versenyben is használni szeretném, csak a nemzeti színekkel kiegészítve. Ilyen pólót szeretnék adni azoknak a segítőinknek is, akik akár adománnyal, akár társadalmi munkával segítenek a céljaink elérésében. Ez adhat és ami fontosabb, mutathat a rendezvényeken és a zsűri fogadásán is egyfajta egységet a lakossággal. Kb. 100-150 pólóval számolok, + pótolnom kell a maradvány tollak, kulcstartók, bögrék állományát, így 1,5 millió forintos keret jóváhagyását kérem.

Itt tervezem a nemzetközi verseny prospektusainak, installációinak, szóróanyagainak tervezési és nyomtatási költségét 1,5 millió forintban.

**Tisztelt Képviselő-testület!**

**Az államháztartásról szóló 2011. évi CXCV. törvény jelenleg érvényben lévő szabályozása szerint az önkormányzatoknak nem szükséges a következő évi tervezéshez kapcsolódóan költségvetési koncepciót megalkotniuk.**

**Mégis fontosnak tartom, hogy a Képviselő-testület a korábbi évben elkezdett gyakorlatnak megfelelően 2019-ben is meghatározza a költségvetés tervezésének szempontjait, és kijelölje azokat a fő irányokat, melyek az önkormányzat folyó évi céljainak és feladatainak megvalósítását szolgálják.**

**A koncepció elfogadását követően részleteiben is folytatódhat a költségvetési rendelet előkészítése.**

**Gazdasági helyzetünk stabil, ami lehetővé teszi azt, hogy saját erőből is gondolkodhassunk fejlesztésekben.**

**Sosem tévesztjük azonban szem elől a fő szabályt: elsődleges továbbra is az önkormányzati intézményrendszer magas szakmai színvonalú és biztonságos működtetése. Fejlesztéseket akkor és annyiban tervezünk, amikor és amennyiben azok a működtetés biztonságát nem veszélyeztetik.**

**A koncepcióban rögzített fejlesztési irányok, a melléjük rendelt nagyságrendi költségekkel együtt is megfelelnek a fentebb írt szabályoknak, egyrészről nem veszélyeztetik a működést, másrészről Csemő fejlődését szolgálják.**

Kérem a koncepció megtárgyalását és támogatását.

Csemő, 2019. január 23.

Dr. Lakos Roland

polgármester